Els Ajuntaments de Burjassot i de Paterna reben el llibre “Benimàmet Poble”, dedicat a la seua lluita per a ser Entitat Local
2025-07-24

L’Ajuntament de Burjassot, representat pel seu alcalde, Rafa García, i l’Ajuntament de Paterna, en la figura d’Isabel Segura, tinenta d’alcalde i regidora d’Inclusió Social, Igualtat i Tradicions, ha rebut de la Comissió Promotora per a l’Entitat Local menor de Benimàmet, un llibre on es reflectix la història i el recorregut pels anys de treball i lluita d’esta entitat.

El llibre “Benimàmet Poble”, escrit per Roberto Torres, arreplega la història de Benimàmet, els seus protagonistes, les anècdote i el procés de creació de l’expedient presentat a l’Ajuntament de València, l’any 2001, per a la formalització de la seua segregació i la seua conversió en Entitat Local.

La Comissió va comptar en el seu moment amb el suport, indiscutible, de la ciutadania de Benimàmet juntament amb la dels pobles veïns, Burjassot i Paterna, que van aprovar en els seus Plens Municipals una carta de suport a la seua acció reivindicativa, sent alcaldes José Luis Andrés Chavarrías, present també en l’acte de hui, i Francisco Borruey.

Ha sigut un acte emotiu i carregat de records en el qual també han participat Blas García Barrachina, president de la Comissió i Vicente Benlloch, que ha realitzat una aproximació a l’època en la qual va començar la lluita i les reivindicacions de Benimàmet.